Sodiq Safoyev: «Maqsadimiz korrupsiyani tag-tomiri bilan yo‘qotish»

23 may kuni O‘zbekiston va Germaniya huquqshunoslari ishtirokida yuridik forum o‘tkazildi. Tadbirda Oliy majlis senati raisining birinchi o‘rinbosari Sodiq Safoyev, Germaniya Federativ Respublikasining O‘zbekistondagi favqulodda va muxtor elchisi Gyunter Overfold, Inson huquqlari Milliy markazi direktori Akmal Saidov va Konrad Adenauer markazining O‘zbekistondagi vakolatxonasi rahbari Tomas Kunse ishtirok etishdi.

Forum mavzusi «O‘zbekiston va Germaniya konstitutsiyaviy taraqqiyotining tendensiyalari» bo‘lgani tufayli ikki davlat huquqshunoslari tomonidan konstitutsiyalar o‘rtasidagi umumiy va farqli jihatlar tilga olindi.
Tadbirning kirish qismida nutq so‘zlagan Akmal Saidov yig‘ilganlarga germaniyalik va o‘zbekistonlik mutaxassislarni tanishtirdi. Tadbirda Germaniya davlatchiligi tarixida muhim siyosiy o‘rin tutgan Konrad Adenauerning nabirasi Bettina Adenauer qatnashayotgani ham alohida tilga olindi.
Sodiq Safoyev ham yig‘ilishda nutq so‘zladi.
«Ikki mamlakat o‘rtasidagi o‘zaro ishonch ruhida hamkorlik olib borilmoqda. Tashqi siyosat konsepsiyasiga binoan Germaniya bilan hamkorlik qilish mamlakat diplomatiyasining ustuvor yo‘nalishi sifatida belgilanadi. Bugun ongli ishonch bilan aytish mumkinki, so‘nggi ikki yil mobaynida O‘zbekiston-Germaniya o‘rtasidagi munosabatlar deyarli barcha sohalarda yangi pog‘onaga ko‘tarildi. Siyosiy, savdo-iqtisodiy, investitsiyaviy, madaniy-gumanitar va boshqa sohalarda hamkorlik tobora yuksalmoqda. Ikki davlat parlamenti o‘rtasidagi muloqot qonun ijodkorligi va parlament nazorati samaradorligini oshirish borasida tajribalar almashinuvida amaliy natijalar bermoqda. Bugungi islohotlar ijtimoiy yo‘naltirilgan bozor iqtisodiyotiga va faol fuqarolik jamiyatiga tayanilgan zamonaviy demokratik huquqiy davlat yaratishdan iborat.
Bugungi parlament jamiyat rivojiga chinakam ta'sir etadigan vakolatlarga ega. Yangilanayotgan O‘zbekiston uchun inson huquqlarini ta'minlash, haqqoniy demokratik islohotlarni amalga oshirish eng muhim vazifalardan biri sanaladi. Shu bilan birga, davlat shaffofligiga erishish va korrupsiyani tag-tomiri bilan yo‘q qilish bizning asosiy vazifalarimiz qatoriga kiradi. Germaniyaning asosiy qonunining birinchi moddasida qayd etilganidek, «Inson qadr-qimmati daxlsizdir, uni hurmat qilish va himoyasini ta'minlash davlat hokimiyatining majburiyatidir» degan tamoyil O‘zbekistonda shu davrda harakatlar strategiyasining negizini tashkil qiladi. Germaniya bilan hamkorlikning ustuvor xususiyati shundaki, O‘zbekistonning barqaror rivojlanishi mamlakatimiz hukumati Germaniyada qo‘llangan ijtimoiy yo‘naltirilgan bozor iqtisodiyotini samaralarini tatbiq etish bilan bog‘lanadi», deya Sodiq Safoyevning so‘zlarini keltirmoqda Kun.uz muxbiri.   
Shuningdek, yig‘ilishda Germaniya davlati huquq ilmi mutaxassislaridan Xemnits texnika universiteti professori Frank-Lotar Kroll va O‘zbekiston Respublikasi Konstitutsiyaviy sudi raisi Baxtiyor Mirboboyev nutq so‘zladi.